text: Afrikansk profil bliver i Esbjerg
  09 marts 2010 kl. 10.36
  Team Esbjerg har skaffet penge nok til at forlænge kontrakten med klubbens tunesiske playmaker Mouna Chebbah.
  Tuneseren Mouna Chebbah vil også fremover spille for Team Esbjerg i Guldbageren Ligaen. 
  Den tunesiske playmaker blev for et par uger siden kåret til Afrikas bedste spiller, og hun har været stærkt medvirkende til, at Team Esbjerg er at finde i den bedste halvdel af ligaen.
  Egentlig havde klubben ikke penge til at forlænge med hende, men erhvervslivet i byen er gået sammen og har skaffet den nødvendige kapital til en kontraktforlængelse på to år.
  
  Nu eller aldrig
  - Op til Viborg-kampen hørte jeg også landstræner Jan Pytlicks råd om, at vi skulle se at få Mouna til at skrive under så hurtigt som muligt, så det var nu eller aldrig, siger Johnny Nim, der er landsformand i Det Faglige Hus, der ejer halvdelen af Team Esbjerg.
  Mouna Chebbah scorede senest ni mål, da Team Esbjerg for en uge siden tabte med 27-30 til Viborg HK.
  